ANC verheug oor grondgryp-uitspraak; AfriForum wil voortvegDie parlement het die uitspraak verwelkom. Foto: GCIS Die ANC se parlementêre koukus meen die hooggeregshof in die Kaap het hulle gelyk gegee toe die hof Vrydag beslis het dat AfriForum se aansoek om die parlement te keer om die verslag van die grondwetlike hersieningskomitee oor Artikel 25 van die Grondwet te aanvaar, nie dringend was nie. “Die ANC het nog altyd gesê dat die aansoek niks anders is nie as ŉ wanhopige poging om die parlement te vertraag in sy reaksie op ons mense se strewe na grondonteiening in openbare belang,” sê die koukus in ŉ verklaring. Hulle beweer die ware bedoeling van die aansoek was om “die weldadige onteiening van grond” in die verlede “te geregverdig”. “Ons veroordeel AfriForum se gebruik van sy posisie van welvaart en voorreg om die regstelsel te misbruik met die oog daarop om die parlementêre proses te ondergrawe, Suid-Afrikaners se stem waardeloos te maak en om hul doelwitte te bevorder om rasse te verdeel.” Die hofuitspraak beteken net die saak kan nie op ’n dringende basis aangehoor word nie. AfriForum sê egter by monde van sy uitvoerende hoof, Kallie Kriel, die hofbeslissing is nie die einde van die organisasie se stryd om eiendomsreg te beskerm nie, maar bloot die begin van ’n lang en uitgerekte stryd. Kallie Kriel, uitvoerende hoof van AfriForum. Foto: Reint Dykema “AfriForum se regspan sal voortgaan om onder meer die gebrekkige proses wat die parlement se komitee gevolg het deur skriftelike besware teen onteiening sonder vergoeding te ignoreer, in die howe te beveg,” sê Kriel. “Al wat hierdie hofuitspraak beteken, is dat die saak nie op ’n dringende basis aangehoor kan word nie.” Hy sê sy organisasie is vasbeslote om te help toesien dat Suid-Afrika nie eiendomsreg vernietig deur middel van onteiening sonder vergoeding nie “en te help keer dat Suid-Afrika dieselfde vernietigingspad as Zimbabwe en Venezuela loop”. Kriel meen Zimbabwe se werkloosheidskoers van 90% bewys “dat almal in ’n land, en nie net grondeienaars nie, ernstig benadeel word indien eiendomsreg misken word. AfriForum onderneem daarom om elke moontlike meganisme tot sy beskikking te gebruik om in belang van almal in die land tot die bitter einde teen die ondermyning van eiendomsreg te stry.” Die uitspraak is ’n bevestiging van die parlement se grondwetlike regte en magte. AfriForum sal benewens die stryd wat plaaslik in die howe en op ander platforms teen onteiening sonder vergoeding verder gevoer sal word, ook voortgaan om sy pogings te verskerp om internasionale druk ter beskerming van eiendomsreg in Suid-Afrika te help skep. “AfriForum het juis gister die saak geopper tydens die organisasie se deelname aan die Verenigde Nasies se Forum vir minderheidsaangeleenthede in Genève, Switserland,” sê Kriel. Maar die ANC sê hy was nog nooit so vasbeslote soos juis nou om die proses om onteiening sonder vergoeding moontlik te maak, “tot sy logiese uiteinde gevoer word” wanneer die Grondwet gewysig sal word om dit moontlik te maak. Die parlement beskryf die hof se uitspraak as “bevestiging van die parlement se grondwetlike regte en magte om sy sake onafhanklik te betaal en bedryf, sonder onbehoorlike inmenging”.